Жасанды интеллект сөзіңізді 10 секунд тыңдап, диабеттің бар-жоғын анықтай алады – зерттеу
DATE: 13:22, 23 Қазан 2023 | GMT +5
TITLE: Жасанды интеллект сөзіңізді 10 секунд тыңдап, диабеттің бар-жоғын анықтай алады – зерттеу
URL: https://kaz.inform.kz/news/zhasandi-intellekt-soznzd-10-sekund-tindap-diabettn-bar-zhogin-aniktay-aldi-zertteu-138ca5/
META: DATE: 13:22, 23 Қазан 2023 | GMT +5
TOTAL WORDS: 205
AUTHOR(S):
TEXT: «Mayo Clinic Proceedings: Digital Health» журналында жарияланған Klick Labs зерттеуі бойынша, жасанды интеллект қойған диагноз дәлдігі әйелдерде – 89%, ерлерде – 86% болған. «Біздің зерттеу 2-типтегі диабетке шалдыққан және диабеті жоқ адамдардың дауысында айтарлықтай айырмашылық болатынын анықтады, - деп атап өтті зерттеу авторларының бірі Джейси Кауфман. Ол «енді диабетті анықтау жеңілдей түседі», деп толықтырды. «Қазіргі диабеттің бар-жоғын анықтау тәсілдері көп уақыт, жол мен шығынды қажет етеді. Дауыс технологиялары осы кедергілерді толығымен жоюға қабілетті», - деп атап өтті Кауфман. Зерттеушілер 2-типтегі диабетке шалдыққан және сау 267 адамнан смартфондарына екі апта ішінде күніне алты рет сөзін жазып отыруды сұрады. 14-тен аса акустикалық ерекшелікті анықтау үшін 18 000 астам жазба талданды. Ол диабеті бар және жоқ адамдарда әртүрлі болған. Сондай-ақ қатысушылар денсаулығы, жасы, бойы мен салмағы сынды негізгі деректерді ұсынды. Дыбысты өңдеу технологиялары дауыстың адам құлағы қабылдай алмайтын белгілі бір ноталарын бөліп шығарды. «Зерттеу 2-типтегі диабет пен басқа да ауруларды анықтауда дауыс технологиялары маңызды екенін анықтады», - деп мәлімдеді Klick Labs президенті әрі бас зерттеуші Ян Фоссат. «Дауыс технологиялары денсаулық сақтау жүйесін түбегейлі өзгертіп, цифрлық скринингтің қолжетімді әрі арзан құралына айналуы мүмкін», - деп толықтырды ол. Klick Labs зерттеушілері тәжірибені қайталап, дыбыс технологиясын адамның диабет алдындағы жағдайын, гипертония және басқа да ауруларын анықтау үшін пайдалану мүмкіндігін кеңейткісі келеді
